Poštovani,

 Moram da Vam se obratim kao čovek koji voli Jadransko more i Crnu Goru. Sva moja sećanja(pogotovo iz detinjstva) i sve lepe asocijacije na leto i more vezane su za Crnu Goru.

 Ove godine po prvi put smo supruga i ja vodili našu decu na letovanje u Bečice. Bili smo na samoj granici Bečići-Rafailovići(gde pasarela prelazi magistralu). Sva moja lepa sećanja iz detinjstva pala su u „more“ kada sam video da u popodnevnim časovima nekada čistim i bistrim Jadranskim morem plivaju ogromne fekalne mrlje, ženski ulošci, maramice i drugo đubre. To se dešavalo svaki dan a bio sam u periodu od (01.07-10.07.)2014. Moja koleginica sa posla koja je bila u Rafailovićima pre dve godine upozorila me je na taj problem ali ja na to nisam obraćao pažnju jer sam smatrao da je to trenutno i da je to u međuvremenu rešen problem. Bilo je dana u popodnevnim časovima, kada deci bukvalno nisam davao da uopšte ulaze u more jer to je bio užas, užas i samo užas. Supruga je i pored mojih upozorenja ipak ulazila u tim momentima u more i dobila je na leđima kožnu fleku za koju je kožni lekar konstatovao da je od prljave vode i evo je sad se tri puna dnevno maže nekim kremama da bi rešila taj problem. Nekada smo na more dolazili da nam slana vode pročisti kožu a sad je priča sasvim druga.

 Razgovarao sam sa turistima na plaži i njihovi komentari su slični našima i jedna stvarno loša slika je stvorena za taj deo Bečića i Rafailovića. Ljudi su strašno ljuti i ogorčeni takvom situacijom i svi smo se složili u jednoj oceni da za sada taj deo Crne Gore treba zaobilaziti u širokom luku. Tri porodice iz Srbije su htele da letuju u Rafailivićima ove godine, ali posle mojih komentara na more odustali su i odlaze u Grčku. Žao mi je što sam ja koji i dalje volim Jadransko more postao loša reklama za njega ali nisam mogao da dozvolim da moji drugari teško zarađen novac potroše na kupanje u fekalijama. Meni je stvarno žao što je tako ali to je je realnost.

 Da li su to fekalije iz Bečića ili struje to nose iz Budve to treba određeni organi da ustanove i da se ozbiljno pozabavite ovim velikim problemom. Stvarno je užasno da jedno malo i prelepo ribarsko mesto kao što su Rafailovići pliva u fekalijama i da svoje verne turiste dočekuje sa fekalijama.

Nivo usluge je takođe iz godine u godine sve niži. Ne mogu da kažem da je to svugde tako ali ja sam plaćao ove godine 45 evra apartman dnevno a kada sam tek stigao saznao sam da nije u tu cenu uključeno uopšte menjanje peškira na dva-tri dana i čišćenje apartmana. Tako da smo supruga i ja pošto nismo poneli dovoljan broj peškira ko ludi prali peškire i čistili apartman a došli smo sa namerom da se odmorimo.

Bečiči i Rafailovići se iz godine u godinu sve više i više urbanizuju. Ruše se brda i probijaju se putevi. Sjedne strane nije lose, povećavaju se kapiciteti smeštaja, juri se za što većim profitom ali sa druge strane se remeti harmonija i mir jednog tako primorskog mesta. Tako da treba pronaći meru i u tome.

 **Na kraju Vas stvarno molim kao ljude koji su na vlasti i koji jedino mogu da pokrenu rešavanje ovog problema, da se ozbiljno pozabavite ovim pitanjem. U interesu svih je da se ovaj problem trajno reši i da ponovo vratite turiste iz Srbije u što većem broju.**

Srdačan pozdrav od Dejana iz Srbije i nadam se da ćemo ostati u kontaktu.